الاطفال المهجرين ، اطفال كانت السلطات البريطانيه بتاخدهم من اسرهم الفقيره و امهاتهم و تبعتهم لمستعمراتها و استراليا و كندا ، و هناك كانو بيقولو لهم ان اهاليهم ماتو و بيتحطو فى ملاجىء او بيستخدمو فى زراعة الاراضى. ضحايا العمليه دى كانو حوالى نص مليون طفل. فى استراليا عدد الاطفال دول كان حوالى 150 الف نقلتهم بريطانيا هناك ما بين سنة 1930 و 1970 و بيتسمو هناك " الاستراليين المنسيين Forgotten Australians. هناك كانو بيتحطو فى ملاجىء او كانت بتتبناهم اسر و كانو بيتحطو تحت رعاية الدوله و الكنايس و اتقهرو و تم استغلالهم جنسياً و اسىء ليهم نفسياً و جسمانياً و اتحرمو من دخول المدارس و عانو من قلة الأكل و ما كانتش ليهم رعايه صحيه. بعد ضغوط من المنظمات الانسانيه اضطر رئيس وزرا استراليا كيفين روود Kevin Rudd فى 16 نوفمبر 2009 تقديم اعتذار رسمى على الجريمه دى على شاشة التلفزيون الاسترالى ، رئيس وزرا بريطانيا جوردون برون Gordon Brown قدم اعتذاره فى 24 فبراير 2010.